BRĪVĪBAS PIEMINEKĻA UN RĪGAS BRĀĻU KAPU PADOME

2021. gada 15.novembrī

Nacionālā kultūras mantojuma pārvalde Rīgā, Pils ielā 22 – 105

**Par Latvijas nacionālo bruņoto spēku plānotajām aktivitātēm 18.novembrī pie Brīvības pieminekļa**

15.11.2021. saņemts Latvijas Nacionālo bruņoto spēku (turpmāk – NBS) e-pasts, adresēts Padomei, ar lūgumu steidzamības kārtībā saskaņot NBS plānotās aktivitātes pie Brīvības pieminekļa š.g.18.novembrī par godu Latvijas Republikas proklamēšanas 103.gadadienai. Tāpat Padomei lūgts iesaistīties jautājuma atrisināšanā ar pašvaldību par puķupodu pārvietošanu militārā transporta kolonnas pārvietošanās laikā Brīvības laukumā. Saskaņā ar NBS sniegto informāciju aktivitāšu saskaņošanu ar Padomi pieprasījusi Rīgas pašvaldības aģentūra “Rīgas pieminekļu aģentūra”.

Sazinoties telefoniski ar Rīgas pilsētas izpilddirektora biroju, noskaidrots, ka pašvaldības institūcijām (t.sk. Rīgas pieminekļu aģentūrai) šādos gadījumos nebūtu jālūdz Padomes lēmums, jo valsts pasākumu norisi regulē arī citas juridiskās normas ne tikai Brīvības pieminekļa un Rīgas Brāļu kapu likums. Tāpat puķupodu pārvietošana tiks atrisināta pašvaldības institūciju ietvaros bez nepieciešamības iesaistīt Padomi.

Steidzamības kārtībā Padomei e-pastā tika nosūtīts lūgums sniegt viedokli par pasākumu norisi.

Vairums Padomes locekļu (J. Šumeiko, D. Bērziņš, V. Zatlers, A. Kalniņš, J. Trahimoviča, M.Stirna, Ž. Zvaigzne) pievienojušies Nacionālās kultūras mantojuma pārvaldes vadītāja J.Dambja viedoklim: “*Manuprāt, oficiāli valsts organizēti pasākumi un ceremonijas nebūtu atsevišķi jāskaņo, ja tie notiek tradicionālā formātā. Būtu labi vienā sēdē šādu jautājumu izskatīt un pieņemt lēmumu – attiecināmu uz ilgāku laika periodu, piemēram, 5 gadiem. Ja runājam par vāzēm, tad tās nav tik vērtīgas un tādā kvalitātē, lai nevarētu pārvietot, tāpēc piekrītu. Ierosinu nākamajā padomes sēdē izskatīt jautājumu par Brīvības pieminekļa aizsardzības zonas (pieguļošās teritorijas) labiekārtojuma risinājumu, gan esošo, gan arī par to kas un kādā secībā būtu darāms*”.

Rīgas pilsētas izpilddirektors J. Lange saskaņo NBS plānoto pasākumu norisi.

Lēmums nosūtīts NBS 16.11.2021. e-pastā:

“Brīvības pieminekļa un Rīgas Brāļu kapu padome (turpmāk – Padome) steidzamības kārtībā ir iepazinusies ar Jūsu sniegto informāciju par Latvijas Nacionālo bruņoto spēku plānotajām aktivitātēm š.g. 18. novembrī pie Brīvības pieminekļa valsts svētku norises laikā un neiebilst pret paredzētajām darbībām. Padome norāda, ka valsts oficiāli organizētiem pasākumiem un ceremonijām, ja tās notiek tradicionālā formātā, nav nepieciešams atsevišķs Padomes saskaņojums. Darbības regulē Brīvības pieminekļa un Rīgas Brāļu kapu likuma 7.panta ceturtā daļa, kas nosaka “*Brīvības pieminekļa aizsardzības zonā un Rīgas Brāļu kapos, to teritorijā un aizsardzības zonā oficiālās ceremonijas valsts svētku, atceres un atzīmējamās dienās, kā arī ārvalstu delegāciju vizīšu laikā organizē atbilstoši ceremoniāla un diplomātiskā protokola tradīcijām. Pārējie publiskie pasākumi Brīvības pieminekļa aizsardzības zonā un Rīgas Brāļu kapu teritorijā un aizsardzības zonā tiek organizēti atbilstoši normatīvajos aktos par publisku pasākumu rīkošanu noteiktajai kārtībai, ievērojot šā panta trešajā daļā minētos ierobežojumus*.”.

Saskaņā ar Rīgas pilsētas izpilddirektora biroja sniegto informāciju - puķupodu pārvietošanas jautājums tiks risināts pašvaldības atbildīgo institūciju ietvaros. “

Padomes priekšsēdētājs V. Zatlers

(paraksts\*)

Padomes sekretāre D. Toc-Macāne

 (paraksts\*)

\*Dokuments ir parakstīts ar drošu elektronisko parakstu un satur laika zīmogu